## Pravilnik o kategorijama krmiva koje se koriste za označavanje hrane za kućne ljubimce

### NN 36/2013 (27.3.2013.), Pravilnik o kategorijama krmiva koje se koriste za označavanje hrane za kućne ljubimce

MINISTARSTVO POLJOPRIVREDE

661

Na temelju članka 17. stavka 4. Zakona o hrani (»Narodne novine« broj 46/07, 84/08 i 55/11) ministar poljoprivrede donosi

PRAVILNIK

O KATEGORIJAMA KRMIVA KOJE SE KORISTE ZA OZNAČAVANJE HRANE ZA KUĆNE LJUBIMCE

Članak 1.

(1) Ovim se Pravilnikom propisuju kategorije krmiva koje se mogu koristiti u svrhu označavanja hrane za kućne ljubimce u skladu s člankom 17. stavkom 2. točkom c. Uredbe (EZ) br. 767/2009 Europskog parlamenta i Vijeća od 13. srpnja 2009. o stavljanju na tržište i korištenju hrane za životinje, izmjenama i dopunama Uredbe (EZ) br. 1831/2003 Europskog parlamenta i Vijeća i ukidanju Direktive Vijeća 79/373/EEZ, Direktive Komisije 80/511/EEZ, Direktive Vijeća 82/471/EEZ, 83/228/EEZ, 93/74/EEZ, 93/113/EZ i 96/25/EZ te Odluke Komisije 2004/217/EZ (SL L 229, 1. 9. 2009., u daljnjem tekstu: Uredba (EZ) br. 767/2009).

(2) Ovim se Pravilnikom u pravni poredak Republike Hrvatske prenose sljedeće direktive Europske unije:

– Direktiva Komisije 82/475/EEZ od 23. lipnja 1982. kojom se utvrđuju kategorije sastojaka koji se smiju koristiti u svrhu označavanja krmnih smjesa za kućne ljubimce (SL L 213, 21. 7. 1982.),

– Direktiva Komisije 91/334/EEZ od 6. lipnja 1991. kojom se izmjenjuje i dopunjuje Direktiva 82/475/EEZ kojom se utvrđuju kategorije sastojaka koji se smiju koristiti u svrhu označavanja krmnih smjesa za kućne ljubimce (SL L 184, 10. 7. 1991.),

– Direktiva Komisije 98/67/EZ od 7. rujna 1998. kojom se izmjenjuju i dopunjuju Direktive 80/511/EEZ, 82/475/EEZ, 91/357/EEZ i Direktiva Vijeća 96/25/EZ i ukida Direktiva 92/87/EEZ (SL L 261, 24. 9. 1998.).

Članak 2.

Subjekti u poslovanju s hranom za životinje koji označavaju hranu za kućne ljubimce primjenjujući naziv kategorije krmiva iz Priloga ovoga Pravilnika dužni su se pridržavati i obveza iz Uredbe (EZ) br. 767/2009.

Članak 3.

Prilog je tiskan u dodatku ovoga Pravilnika i njegov je sastavni dio.

Članak 4.

Danom stupanja na snagu ovoga Pravilnika prestaju važiti odredbe Priloga IX. Pravilnika o stavljanju na tržište i korištenju hrane za životinje (»Narodne novine« br. 72/11).

Članak 5.

Ovaj Pravilnik stupa na snagu danom pristupanja Republike Hrvatske Europskoj uniji.

Klasa: 011-02/12-01/195

Urbroj: 525-10/0594-13-8

Zagreb, 15. ožujka 2013.

Ministar

Tihomir Jakovina, v. r.

PRILOG

POPIS KATEGORIJA KRMIVA KOJE SE KORISTE ZA OZNAČAVANJE HRANE ZA KUĆNE LJUBIMCE UMJESTO POJEDINAČNIH KRMIVA

|  |  |  |
| --- | --- | --- |
|  | Naziv kategorije  krmiva | Definicija |
| 1. | Meso i prerađevine životinjskog podrijetla | Svi mesnati dijelovi zaklanih toplokrvnih kopnenih životinja, svježi ili konzervirani prikladnim postupkom, i  svi proizvodi i prerađevine dobivene preradom trupa ili dijelova trupa toplokrvnih kopnenih životinja. |
| 2. | Mlijeko i mliječne prerađevine | Svi mliječni proizvodi svježi ili konzervirani prikladnim postupkom i njihove prerađevine nastale tijekom prerade. |
| 3. | Jaja i proizvodi od jaja | Svi proizvodi od jaja svježi ili konzervirani prikladnim postupkom i njihove prerađevine nastale tijekom prerade. |
| 4. | Ulja i masti | Sve vrste životinjskih i biljnih ulja i masti. |
| 5. | Kvasci | Svi kvasci čije su stanice usmrćene i osušene. |
| 6. | Ribe i riblje prerađevine | Ribe ili dijelovi riba, svježi ili konzervirani prikladnim postupkom i njihove prerađevine nastale tijekom prerade. |
| 7. | Žitarice | Sve vrste žitarica bez obzira na njihov oblik ili proizvodi dobiveni od brašnastog endosperma. |
| 8. | Povrće | Sve vrste povrća i mahunarki, svježi ili konzervirani prikladnim postupkom. |
| 9. | Prerađevine biljnog podrijetla | Proizvodi nastali obradom biljnih proizvoda, posebice žitarica, povrća, mahunarki i sjemenki uljarica. |
| 10. | Ekstrakti biljnih bjelančevina | Svi proizvodi biljnog podrijetla u kojima su bjelančevine koncentrirane prikladnim postupkom i koji sadrže najmanje 50% sirovih bjelančevina u suhoj tvari i koji se mogu preoblikovati (teksturirati). |
| 11. | Minerali | Sve anorganske tvari prikladne za hranidbu životinja. |
| 12. | Različiti šećeri | Sve vrste šećera. |
| 13. | Voće | Sve vrste voća svježeg ili konzerviranog prikladnim postupkom. |
| 14. | Orašasti plodovi | Sve jezgre orašastih plodova. |
| 15. | Sjemenke | Sve vrste cijelih ili grubo drobljenih sjemenki. |
| 16. | Alge | Alge, svježe ili konzervirane prikladnim postupkom. |
| 17. | Mekušci i rakovi | Sve vrste mekušaca, rakova i školjkaša, svježi ili konzervirani prikladnim postupkom, i njihove prerađevine nastale tijekom prerade. |
| 18. | Kukci | Sve vrste kukaca i njihovih razvojnih stadija. |
| 19. | Proizvodi pekarstva | Sve vrste kruha, kolača, keksa i proizvoda od tjestenine. |

Pravilnik, NN 36/2013-661